### NN 68/2022 (15.6.2022.), Odluka o naknadi za razvoj društva Voda Mljet d.o.o., Babino Polje

Voda Mljet d.o.o.

1019

Na temelju članka 52. Zakona o financiranju vodnoga gospodarstva (»Narodne novine«, br. 153/09, 90/11, 56/13, 154/14, 119/15, 120/16, 127/17 i 66/19) i članka 23. stavka 1. postavka 4. Zakona o vodnim uslugama (»Narodne novine«, br. 66/19), Skupština trgovačkog društva Voda Mljet d.o.o. Babino Polje, koju čini Općinski načelnik Općine Mljet polazeći od činjenice da je Općina Mljet 100%-tni vlasnik Voda Mljet d.o.o. Babino Polje donijela je, u skladu s člankom 24. stavkom 2. i 5. Zakona o vodnim uslugama, dana 7. lipnja 2022. godine slijedeću

ODLUKU

O NAKNADI ZA RAZVOJ

Članak 1.

Na području pružanja vodnih usluga Voda Mljet d.o.o. Babino Polje (dalje u tekstu: javni isporučitelj vodnih usluga) koje čine područja svih naselja na području Općine Mljet plaća se naknada za razvoj.

Članak 2.

Obveznik naknade za razvoj je korisnik vodne usluge javne vodoopskrbe.

Članak 3.

Osnovica naknade za razvoj je kubični metar (m3) isporučene vodne usluge iz članka 2. ove Odluke.

Članak 4.

Naknada za razvoj uvodi se u jednoj visini na uslužnom području i iznosi 4,00 kune po osnovici iz stavka 3. ove Odluke (kn/m3).

Članak 5.

Naknada za razvoj iz ove Odluke obračunava se putem računa za vodnu uslugu, na kojima se zasebno iskazuje.

Naknada za razvoj plaća se u rokovima dospijeća cijene vodne usluge po računima za vodnu uslugu.

Članak 6.

Javni isporučitelj vodnih usluga u obvezi je prikupljena sredstva naknade za razvoj evidentirati u svojim poslovnim knjigama na zasebnim pozicijama.

Članak 7.

Prihodi od naknade za razvoj koriste se za financiranje gradnje komunalnih vodnih građevina sukladno Planu gradnje komunalnih vodnih građevina za razdoblje od 2022. do 2025. godine, koji je donesen od strane nadležnog tijela javnog isporučitelja vodnih usluga i primjereno objavljen.

Pod izdacima gradnje komunalnih vodnih građevina treba podrazumijevati sve izdatke koji su nužni da se pripremi, provede i pusti u uporabu projekt gradnje komunalnih vodnih građevina (CAPEX), što uključuje, ali nije ograničeno na: izradu predstudije izvodljivosti projekta, studije izvodljivosti projekta, ocjene o potrebi procjene, studije utjecaja na okoliš, studije utjecaja na prirodu, djelatnosti prethodnih istraživanja (utvrđivanje uvjeta za građenje, utvrđivanje stanja materijala i građevine te uređaja i instalacija u odnosu na ispunjavanje temeljnih zahtjeva za građevinu)izradu idejnog, glavnog i provedbenog projekta i drugih poslova projektiranja, ishođenje potrebnih upravnih dozvola i drugih upravnih akata (lokacijske, građevinske, uporabne i dr.), ishođenja posebnih uvjeta za građenje, provedbe postupaka javnih nabava, provedbe postupaka otkupa i izvlaštenja te drugog rješavanja imovinsko-pravnih odnosa, provedbe geodetskih poslova, građenja, nadzora nad građenjem, upravljanje projektom gradnje, djelatnosti ispitivanja materijala, određenih dijelova ili cijele građevine, troškove testiranja i probnoga pogona, troškove pravnih postupaka u vezi s prethodnim poslovima. Sredstva zajedničkog dijela naknade za razvoj koriste se za financiranje gradnje komunalnih vodnih građevina, rješavanje imovinsko-pravnih odnosa vezanih uz gradnju komunalnih vodnih građevina te financiranje otplate zajmova i kredita danih u svrhu gradnje komunalnih vodnih građevina.

Prihodi od naknade za razvoj koriste se i za financiranje otplate zajmova i kredita za gradnju komunalnih vodnih građevina sukladno financijskom planu javnog isporučitelja vodnih usluga koji je donesen od strane nadležnog tijela javnog isporučitelja vodnih usluga i primjereno objavljen.

Članak 8.

Nadzor nad obračunom i naplatom naknada za razvoj provodi financijsko-računovodstvena služba javnog isporučitelja vodnih usluga.

Članak 9.

Stupanjem na snagu ove Odluke prestaje važiti Odluka o naknadi za razvoj na području Općine Mljet (»Službeni glasnik Općine Mljet« broj 10/2018).

Članak 10.

Neutrošena sredstva naknade za razvoj prikupljena do stupanja na snagu ove Odluke koriste se u skladu s člankom 7. ove Odluke.

Članak 11.

Ova Odluka objavljuje se u »Narodnim novinama« i stupa na snagu osmoga dana od dana objave, a primjenjuje se od 1. srpnja 2022. godine.

Za Skupštinu Voda Mljet d.o.o. Babino Polje
 Općinski načelnik Općine Mljet
 Đivo Market, dipl. ing., v. r.